Ła trota fario ła xe ła trota autoctona, ke vol dir originaria e tipica dei torenti e fiumi de łe Alpi e de łe Prealpi e dei Apenini versante nord. Pese d'aqua dolse, el ga bisogno de aque frede, turbinose, piene de osigeno. El xe pese tipico de łe vałi vixentine e prodoto riconosudo come tałe dała Rejone Veneto. El corpo xe longo fin a 30–35 cm, con testa grosa, a punta verso ła maseła, con denti forti. El cołor xe bruno-grixo sul dorso, grixo-xało sui fianchi, con mace rose o brune mese in fiłe orixontałi. Ła pexa dai 400 ai 800 g. Ła carne xe bianca e dełicata: de tute łe trote ła xe ła pi bona. Par ciaparla i pescadori i dopara ła tenica de ła pesca al tòco, de ła pesca a mosca e de ła pesca a spinning.